b'\n_START_ARTICLE_\n\xc3\x88sgaroth\n_START_PARAGRAPH_\n\xc3\x88sgaroth, tamb\xc3\xa9 coneguda com la Ciutat del Llac, \xc3\xa9s una ciutat fict\xc3\xadcia que apareix als textos de J. R. R. Tolkien, a la novel\xc2\xb7la d\'El h\xc3\xb2bbit, que t\xc3\xa9 una import\xc3\xa0ncia cabdal en el viatge que fa en Bilbo Saquet amb en Thorin i la companyia per alliberar la Muntanya Solit\xc3\xa0ria, on habita l\'Sma\xc3\xbcg.\n_START_SECTION_\nHist\xc3\xb2ria\n_START_PARAGRAPH_\nPer la seva ubicaci\xc3\xb3 geogr\xc3\xa0fica, la Ciutat del Llac era una important base del comer\xc3\xa7 regional i interegional. La conca del riu C\xc3\xa8lduin li permetia comerciar amb el sud i amb les regions a l\'oest de la mar de Rh\xc3\xbbn, a trav\xc3\xa9s del Riu del Bosc amb els elfs de Thr\xc3\xa0nduil i tamb\xc3\xa9 amb les valls del nord-oest dels l\xc3\xadmits del Bosc Llobreg\xc3\xb3s. I "[...] quan la Vall del Nord era rica i pr\xc3\xb2spera..." els habitants de la ciutat "[...]havien estat poderosos homes de fortuna; enormes flotes de vaixells havien poblat aquelles aig\xc3\xbces, i alguns portaven or i altres guerrers amb armadures, i all\xc3\xa0 s\'hi havien conegut guerres i fites que ara eren nom\xc3\xa9s una llegenda..."_NEWLINE_Aix\xc3\xad com la Ciutat de la Vall, se\'n sap poca cosa sobre l\'origen de la ciutat, per\xc3\xb2 s\xc3\xad qui va construir-la: els homes del nord, descendents dels \xc3\x88dain que poblaren tota la regi\xc3\xb3 durant la Primera Edat i que constitu\xc3\xafren innombrables tribus, pobles i regnes, dels quals el Regne de Rhov\xc3\xa0nion, a la Tercera Edat, n\'era una mostra. Aquests pobles van assentar-se, b\xc3\xa0sicament, als l\xc3\xadmits del Bosc Llobreg\xc3\xb3s i a la vora dels dos grans rius de la regi\xc3\xb3, el C\xc3\xa8lduin i el Carnen, i a les planes que hi havia entre els dos rius. A m\xc3\xa9s a m\xc3\xa9s, les lleng\xc3\xbces dels homes del nord, com la llengua dels homes d\'\xc3\x88sgaroth, "[...] estaven emparentades amb l\'ad\xc3\xbbnaic, i algunes conservaven encara certa semblan\xc3\xa7a amb la llengua comuna..."_NEWLINE_Ara b\xc3\xa9, els homes del nord comptaven amb una immillorable posici\xc3\xb3 geogr\xc3\xa0fica per estendre\'s comercialment i econ\xc3\xb2mica, per\xc3\xb2 la pregunta que sorgeix \xc3\xa9s "des de quan?" Si se suposa que l\'assentament probablement va ser durant les acaballes de la Segona Edat, que \xc3\xa9s el moment en qu\xc3\xa8 en S\xc3\xa0uron, ven\xc3\xa7ut, deixa la Terra Mitjana, cosa que suposa una tranquil\xc2\xb7litat m\xc3\xa9s gran per a la regi\xc3\xb3, per\xc3\xb2 la regi\xc3\xb3 havia estat pr\xc3\xa0cticament arrasada i nom\xc3\xa9s havien sobreviscut petits pobles al llarg dels l\xc3\xadmtis del Bosc Llobreg\xc3\xb3s i a la conca del riu C\xc3\xa8lduin, coneguts com "els homes lliures del nord"._NEWLINE_Durant els primers segles de la Tercera Edat la regi\xc3\xb3 formava part d\'una mena de protectorat de G\xc3\xb3ndor i en especial despr\xc3\xa9s de la derrota que R\xc3\xb3mendacil I propin\xc3\xa0 als homes de l\'est. Aquest fet, possiblement, va permetre el desenvolupament d\'una ciutat poderosa de comerciants al Llac Llarg, at\xc3\xa8s que la influ\xc3\xa8ncia de G\xc3\xb3ndor pogu\xc3\xa9 ser determinant perqu\xc3\xa8 aquest poble deix\xc3\xa9s la vida rural, caracter\xc3\xadstica dels homes del nord, i aprenguessin de la gent de G\xc3\xb3ndor construir vaixells, aprofitant els avantatges geogr\xc3\xa0fics d\'on es trobaven. _NEWLINE_L\'assentament del Rei Thr\xc3\xa0nduil al nord del Bosc Llobreg\xc3\xb3s (cap al 1100 TE) contribu\xc3\xad tamb\xc3\xa9 al desenvolupament d\'\xc3\x88sgaroth, amb l\'\xc3\xbas del Riu del Bosc com a via de comer\xc3\xa7 entre els elfs silvans i els homes del llac, i amb viaranys i camins que travessaven el Bosc i s\'unien a \xc3\x88sgaroth. \xc3\x89s possible que d\'aquesta \xc3\xa8poca dat\xc3\xa9s l\'antiga i m\xc3\xa9s gran ciutat, de la qual nom\xc3\xa9s es veien les restes en temps de baixada de les aig\xc3\xbces._NEWLINE_La Gran Pesta del 1636 i la successiva onada d\'atacs dels aurigues van damnar el domini de G\xc3\xb3ndor a la regi\xc3\xb3. Amb la mort de N\xc3\xa0rmacil II, el Regne del Sud perd\xc3\xa9 tots els seus territoris orientals, deixant la ciutat a\xc3\xafllada i desprotegida, nom\xc3\xa9s el comer\xc3\xa7 amb els elfs silvans va sobreviure a la cat\xc3\xa0strofe econ\xc3\xb2mica. La regi\xc3\xb3 pr\xc3\xa0cticament va quedar despoblada o b\xc3\xa9 fou ocupada pels homes de l\'est. Tot i aix\xc3\xad va haver-hi un altre moment d\'esplendor de la ciutat, durant els anys en qu\xc3\xa8 els nans ocuparen Er\xc3\xa8bor, quan el tr\xc3\xa0fic comercial fou molt intens amb el nord, es reprengu\xc3\xa9 amb l\'oest i amb el sud._NEWLINE_Ara b\xc3\xa9, l\'any 2770 l\'important comer\xc3\xa7 amb els nans d\'Er\xc3\xa8bor va acabar quan l\'Sma\xc3\xbcg va prendre el poder de la Muntanya Solit\xc3\xa0ria. \xc3\x88sgaroth va sobreviure, per\xc3\xb2 va perdre\'s el contacte amb els mercats del nord, en especial amb la Vall, que fou destru\xc3\xafda pel drac i els seus supervivents es refugiaren a la Ciutat del Llac. L\'any 2941, per\xc3\xb2, quan Thorin i la companyia arribaren a Er\xc3\xa8bor, l\'Sma\xc3\xbcg, mogut per la ira, en no poder descobrir l\'amagatall dels nans, atac\xc3\xa0 \xc3\x88sgaroth, que qued\xc3\xa0 destru\xc3\xafda. Aquesta acci\xc3\xb3 signific\xc3\xa0 la fi del drac, at\xc3\xa8s que Bard l\'Arquer va travessar-lo amb la Fletxa Negra al lloc m\xc3\xa9s felbe de la seva cuirassa, i el mat\xc3\xa0. La ciutat fou reconstru\xc3\xafda pels supervivents i recuper\xc3\xa0 la prosperitat d\'antuvi, gr\xc3\xa0cies, en part, a les riqueses d\'Er\xc3\xa8bor. Despr\xc3\xa9s dels esdeveniments dEl h\xc3\xb2bbit, s\'un\xc3\xad als nous dominis de la Vall. Poc se\'n parla ja de la participaci\xc3\xb3 de la Ciutat del Llac durant la Guerra de l\'Anell, per\xc3\xb2 se suposa que va contribuir als ex\xc3\xa8rcits d\'homes i de nans que venceren Kham\xc3\xbbl a la Batalla de la Ciutat de la Vall.'